Eskudo di Boneiru

E Eskudo di Boneiru ta un di e símbolonan ofisial di e isla di Boneiru. El a wòrdu establesé ofisialmente na 1986 dor di Konseho Insular di Boneiru, tempu ku Boneiru tabata parti di Antias Hulandes ainda. Despues di e disolushon di e Antias Hulandes na 2010 i e transishon di Boneiru pa un munisipio spesial di Hulanda, e eskudo a sigui mantene su status komo símbolo ofisial di e isla.Koninkrijk der Nederlanden, Koninklijk besluit van 20 september 2010, nr. 10.002198, tot vaststelling van het wapen van Bonaire, Rijksoverheid.nl.

 Historia 
E promé inisiativanan pa kreá un eskudo pa Boneiru ta data for di añanan 1970, ora e artista venezolano Cerdad a haña enkargo di Kolegio Ehekutivo di Boneiru pa elabora un diseño. Frans Booi, artista boneriano i hefe di departamento di Kultura i Edukashon, a presentá un diseño ku 14 símbolo típiko di Boneiru. 

E deseo pa símbolonan propio manera bandera, himno i eskudo a bolbe surgi na 1981, ora partido PDB a pidi atenshon pa esakinan den Konseho Insular. Na 1983, un komishon di eksperto lokal, bou di presidensia di Frans Booi, a wòrdu nombrá pa formulá un diseño. Esaki a resultá den tres proposishon temátiko: e flamingo (símbolo konosí di Boneiru), un strea di sinku punta (representando e sinku isla di Antia Hulandes), i e kadushi largu (símbolo di trankera tradishonal). 

E komishon  a traha un diseño final den konsulta ku ekspertonan heráldiko hulandes, pa aseptashon ofisial segun normanan heráldiko. Hues P.C. Briët, eksperto heráldiko ku tabata traha den Antia Hulandes, a yuda ku e adaptashon final di e eskudo. E diseño a reflehá e identidat náutiko, históriko i komunítario di Boneiru, ku un eskudo blou i plata ku un korona di oro riba dje, un stürwiel di oro, un strea kòrá di seis punta, i un kompas pretu.

Konseho Insular di Boneiru a aprobá unánimemente e diseño dia 26 di yüni 1986.BESLUIT VAN DE EILANDSRAAD van de 26ste juni 1986 no. 9 tot vaststelling van het wapen van het eilandgebied Bonaire, overheid.nl Boneiru tabata e penúltimo hurisdikshon antiano pa adopta un eskudo propio, despues di Aruba (1955), Kòrsou i Antia Hulandes (1964) i Saba (1985). 

E eskudo a wòrdu develá ofisialmente dia 6 di sèptèmber 1986, na selebrashon di Dia di Boneiru i den presensia di Promé Minister di Antia Hulandes, Don Martina i un gran kantidat di miembro di parlamento. Den su diskurso, Gezaghebber George Soliana a yama e eskudo un refleho di e karakter di un boneriano: ‘Un persona balioso ku, despues di un lucha duru, sa kon pa logra su meta.’ 

Na 2010, e eskudo a wòrdu rekonosé den su ròl nobo komo símbolo di un òrgano públiko hulandes. El a wordu otorgá na Boneiru mediante e Dekreto Real di 20 di sèptèmber 2010, no. 10.002198.

 Deskripshon i simbolismo 
E eskudo ta konsistí di un fondo blou riba kua tin tres símbolo den manera simplifiká pero signifikante:
 Un kompas, ku su punta prinsipal dirigí panort, ta simbolisá orientashon, rumbonan sigur i e konekshon di Boneiru ku un mundu mas grandi. El ta representa stabilidat i direkshon.
 Un wiel di barku di oro ta referí na e historia náutiko di Boneiru, ku su relashon tradishonal ku laman, barkunan di karga i peska, i tambe e importansia di komersio marítimo pa e isla.
 Un strea kòrá di seis punta ta referí na e seis distritunan tradishonal di Boneiru, i ta simbolisá lus, guia, speransa, energia i pasion.
Riba e eskudo ta poni un korona di oro, ku ta indiká ku Boneiru ta un entidat den Reino Hulandes, den un status spesial.

 Mira tambe 
 Eskudo di Aruba
 Eskudo di Kòrsou

Kategoria:Boneiru